Motsoaledi verwelkom klasaksie teen Tiger Brands | Maroela Media
Aaron Motsoaledi, minister van gesondheid, het Donderdag gesê hy verwelkom die aankondiging van 'n Amerikaanse prokureursfirma wat 'n klasaksie beplan teen Tiger Brands Enterprise namens die families van slagoffers van listeriose in Suid-Afrika.
Motsoaledi het by 'n perskonferensie gesê hoewel die regering maatskappye in sulke omstandighede swaar beboet, bied dit niks aan die slagoffers en die families van slagoffers nie.
"Ek is bly daar is 'n Amerikaanse regsfirma wat tans aandag aan hierdie kwessie gee, ons verwelkom dit," het hy gesê. "Amerika het al baie sulke klasaksies gesien waar daar byna jaarliks 'n listeriose-uitbreking is."
Motsoaledi het gesê dit is nié genoeg vir Tiger Brands om bloot van sy vleisprodukte ontslae te raak en dit net van die rakke te onttrek nie. Volgens hom is die regering in die proses om 'n nasionale noodsentrum by die kantore van die Nasionale Instituut vir Oordraagbare Siektes (Nios) te vestig wat spesifiek met nuwe gevalle van listeriose sal werk.
"Die feit dat ons nou die bron van die uitbreking opgespoor het, is nie die einde van die kwessie nie – dit is maar slegs die begin van 'n lang proses. Ons kan nog ander voorvalle van listeriose ook verwag, siende dat 'n slagoffer in Namibië [van die fabriek se vleisprodukte] geëet het en daarna met listeriose gediagnoseer is."
Motsoaledi se perskonferensie kom nadat die Ekonomiese Vryheidsvegters verlede week gesê het hy beplan 'n klasaksie teen maatskappye wat betrokke was by die verspreiding van die dodelike bakterie. Julius Malema, leier van die EFF, het vroeër die regering en die Nasionale Verbruikerskommissie blameer vir die "stadige tempo" waarteen die verspreiding van listeriose bekamp word.
Ander naam vir die mense is " Ambulancechasers". Ek het al verneem dar slegs sowat 50% van eisbedrae werklik by die slagoffers uitkom.
As julle julle werk gedoen het, sou dit nie gebeur het nie
Wat van 'n klasaksie teen die gautengse medisie wat verantwoordelik was vir die sterftes van die persone wat na ngo oorgeplaas was